යුක්රේනයේ සිට ඥාතීන් බැලීම සඳහා වවුනියාව වෙත පැමිණි ව්‍යාපාරිකයකු පැහැරගෙන ගොස් ලක්ෂ 15 කප්පම් මුදලක් ලබාගැනීමට තැත්කළ පුද්ගලයින් තුන්දෙනෙකු වවුනියාව පොලිසිය විසින් අද (27)  අත්අඩංගුවට ගෙන තිබෙනවා.වව්නියාවේ පදිංචි 47 හැවිරිදි මෙම පුද්ගලයා ශ්‍රී ලංකාවට පැමිණ ඇත්තේ පසුගිය 17 වැනිදායි.දින කිහිපයකට පසු ඔහු අතුරුදන්ව ඇති බවට ඔහුගේ සහෝදරයකු විසින් පොලිස් අපරාධ විමර්ශන ඒකකයට පැමිණිකර තිබෙනවා.අනතුරුව පොලිසිය සිදුකළ විමර්ශනයකින් පසු සැකකරුවන් අත්අඩංගුවට ගෙන ඇතිබවයි අප වාර්තාකරු සදහන් කළේ.සැකකරුවන් වව්නියාව සහ පලෙයි යන ප්‍රදේශවල පදිංචිකරුවන්.ව්‍යාපාරිකයා නගරයට පැමිණෙමින් සිටියදී ත්‍රිරෝද රථයකින් පැමිණ පැහැරගෙන ගොස් පලෙයි ප්‍රදේශයේ නිවසක  රඳවාගෙන සිටි බවයි සැකකරුවන් පොලිසියට පවසා ඇත්තේ.කෙසේවෙතත් ව්‍යාපාරිකයාගේ ඥාතීන් මුදල් ලබාදීම ප්‍රමාද කිරීම හේතුවෙන් නිදහස්වු පසු රුපියල් ලක්ෂ 15ක මුදලක් ලබාදෙන බවට ව්‍යාපාරිකයාගේ අත්සන් සහිත ලිපියක් ලබාගැනීමෙන් අනතුරුව ව්‍යාපාරිකයා  කිලිනොච්චිය ප්‍රදේශයේදී අත්හැර දමා තිබෙනවා.සිද්ධිය සම්බන්ධයෙන් වව්නියාව පොලිසිය වැඩිදුර පරීක්ෂණ සිදුකරනවා.